Legebiltzarreko Erregelamenduaren 114. artikuluan ezarritakoa betez, agintzen da Nafarroako Parlamentuko Aldizkari Ofizialean argitara dadin “Nafarroako kultur jarduera duintzeko, egonkortzeko, areagotzeko eta haren etorkizuna bermatzeko neurriak zehaztu eta adostearren ponentzia bat sortzeko erabakia”, Nafarroako Parlamentuko Kultura eta Kiroleko Batzordeak 2021eko martxoaren 26an onetsia. Hona erabakiaren testua:

“1. Kultura eta Kiroleko Batzordearen baitan ponentzia bat sortzea, Nafarroako kultur jarduera duintzeko, egonkortzeko, areagotzeko eta haren etorkizuna bermatzeko neurriak zehaztu eta adostearren.

2. Epe bat ematea, 2021eko martxoaren 29ko 17:30ak artekoa, talde parlamentario eta foru parlamentarien elkarte bakoitzak aipatu ponentziarako ordezkaria izenda dezan Legebiltzarreko Mahaiari zuzendutako idazki baten bidez. Idazki horren bidez orobat izendatuko da kasuan kasuko talde edo elkarteko parlamentari bat, beharrezkoa denean ordezkari haren ordez arituko dena.

3. Behin ordezkariak izendatuta, Mahaiak erabakiko du ponentzia zein egunetan eratu eta lanean hasiko den.

4. Azterlana egiteko epea ponentzia eratu eta 3 hilabetera bukatuko da. Epe hori luzatzen ahalko da.

5. Erabaki hau Legebiltzarreko Mahaiari jakinaraztea, beharrezkoa dena xeda dezan aipatu ponentziaren osaerari eta eraketari buruz”.

Iruñean, 2021eko martxoaren 26an

Lehendakaria: Unai Hualde Iglesias